**Dimineţi de ceaţă**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

DIMINEŢI DE CEAŢĂ

Când mie nu mi-e teamă, nici ţie nu ţi-e milă

Şi-ţi peticeşti trecutul cu umbra mea umilă

Îţi laşi cămaşa udă să-ţi cadă la picioare

Şi repetăm păcatul când teiul dă în floare

În dimineţi de ceaţă doar umbra mea te cere

Şi-ţi spun că e adio, şi-mi spui la revedere

Îmi spui că se mai poate, şi strig că nu se poate

Şi-ţi memorez tot trupul în fiecare noapte

Îmi spui că e iubire, şi-ţi spun că e menire

Dar mâna mea e rece pe coapsa ta subţire

Şi când oraşul tace sub ropotele ploii

Ne recompunem soarta din floare de magnolii

Şi timpul nu mă iartă şi vremea nu te iartă

Scântei de întuneric sub aşternut de piatră

Iar umbra mea de flăcări se lasă peste tine

Şi-ţi reconstitui trupul cu rănile din mine